DA Den Europæiske Unions Tidende CE 78/180

(2004/C 78 E/0187)

SKRIFTLIG FORESPØRGSEL E-2858/03

af Pierre Jonckheer (Verts/ALE) til Kommissionen

(26. september 2003)

Om: Udvinding af kul i åben minedrift i det nordlige León (distriktet Valle de Laciana, Spanien)

Som supplement til oplysningerne i de skriftlige forespørgsler E-1431/03 og E-1432/03 (1) om den åbne kulmine Fonfría, der tilhører virksomheden Minero Siderúrgica Ponferrada S.A., ønskes følgende tilføjet: Området er også levested for ulve (Canis lupus signatus), bævere (Lutra lutra), ørreder (Salmo trutta) og karper (Chondrostoma arcasii), som alle er prioriterede arter, samt for gul ensian (Gentiana lutea), en nordlig alpin blomst, der er klassificeret som planteart af fællesskabsbetydning i bilag V til direktiv 92/43/EØF (2), og som er udryddet i en stor del af området (3). Minevirksomheden har undladt at udføre næste samtlige forebyggende, genoprettende og/eller udlignende foranstaltninger, der var fastsat i den erklæring om virkninger på miljøet, som den regionale forvaltning for miljø og fysisk planlægning i Castilla y León udstedte den 14. juni 1999, og som var en forudsætning for tilladelsen til minedrift.

De vigtigste undladelser:

— Beskyttelse af egeskoven omkring det kommende minedriftsområde, navnlig den østlige del (højre bred af floden Orallo). Virksomheden har tværtimod anlagt et spor tværs igennem hele skoven og i den forbindelse ryddet et meget stort antal træer (eg, birk og andre arter), samtidig med at den også har fældet et stort antal træer uden for sporet.

— Bevarelse af den bæk, der udspringer fra kilden ved siden af den nordlige losseplads, som skulle have været lagt i rør ca. 200 m for at undgå påvirkning fra lossepladsen. Bækken er blevet brugt til deponering af affald og er næsten fuldstændig dækket til bortset fra nogle få meter fra kildens udspring.

— Omhyggelig kontrol med støvdannelse. Der er anlagt en losseplads uden for det sted, der er angivet i projektet, som rager langt op over de omkringliggende bjergtoppe, og derfor er udsat for de hyppige vinde fra nord i området, og som sender skyer af sort, snavset og forurenende støv ned over landsbyen.

— Beplantning med frugttræer af hullerne efter tidligere minedrift og af de ikke berørte områder før påbegyndelse af udvindingen. Der er ikke foretaget nogen beplantning, og hullerne anvendes generelt som lossepladser.

Kan Kommissionen på baggrund af de kompetente spanske myndigheders svigtende tilsyn undersøge ansvaret i forbindelse med driften af denne mine og ødelæggelsen af områder og arter, der er beskyttet af habitatdirektivet?

Svar afgivet på Kommissionens vegne af Margot Wallström

(14. november 2003)

Kommissionen har ud fra de foreliggende oplysninger konkluderet, at de spanske myndigheder ikke har håndhævet direktiv 85/337/EØF (4) af 27. juni 1985 om vurdering af visse offentlige og private projekter på miljøet, som ændret ved direktiv 97/11/EF (5), og direktiv 92/43/EØF (6) af 21. maj 1992 om bevaring af naturtyper samt vilde dyr og planter korrekt i det foreliggende tilfælde. Som følge heraf har Kommissionen besluttet at indlede en overtrædelsesprocedure i henhold til EF-traktatens artikel 226 og har i en åbningsskrivelse anmodet de spanske myndigheder om at fremsætte deres bemærkninger til Kommissionens kommentarer.

På indeværende tidspunkt afventer Kommissionen stadig de spanske myndigheders bemærkninger om Kommissionens synspunkter.

(1) Se side 33.

(2) EFT L 206 af 22.7.1992, s. 7.

(3) Oplysninger fra forslaget til udpegning af Valle de Laciana som biosfærereservat under Unesco.

(4) EFT L 175 af 5.7.1985.

(5) EFT L 73 af 14.3.1997.

(6) EFT L 206 af 22.7.1992.